ขอล็อกซเล่ย์ลงตู้ออนไลน์พรึ่บทั้งเมือง
กองสลากเจรจาล็อกซเล่ย์เพิ่มตู้หวยออนไลน์ 1.2 หมื่นเครื่อง พรึ่บเกลื่อนเมือง
2 ต.ค. 2555

กองสลากเจรจาล็อกซเล่ย์เพิ่มตู้หวยออนไลน์ 1.2 หมื่นเครื่อง พรึ่บเกลื่อนเมือง 
พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล เปิดเผยถึงความคืบหน้าโครงการจำหน่ายสลากอัตโนมัติแบบเลขท้าย 3 และ 2 ตัว (หวยออนไลน์) ว่า ได้เจรจากับคู่สัญญาเดิมคือบริษัท ล็อกซเล่ย์ จีเท็ค เทคโนโลยี ให้ดำเนินการเพิ่มตู้จำหน่ายสลากเพิ่มขึ้นจากเดิม 6,000 เครื่อง เป็น 1.2 หมื่นเครื่อง โดยบริษัท ล็อกซเล่ย์ฯ จะเป็นผู้รับภาระค่าดำเนินการทั้งหมด
ทั้งนี้ คาดว่าจะเร่งเสนอรูปแบบการจำหน่ายหวยออนไลน์เข้าสู่การพิจารณาของคณะรัฐมนตรี (ครม.) ในเร็วๆ นี้ และคาดว่าการจำหน่ายหวยออนไลน์จะทำให้รายได้เพิ่มขึ้นจากงวดละ 500-600 ล้านบาท เป็นงวดละ 1,000 ล้านบาท หรือเพิ่มขึ้นเดือนละ 2,000 ล้านบาท ปีละ 2.4 หมื่นล้านบาท 
สำหรับรูปแบบการจ่ายรางวัลจะเป็นแบบผันแปรมีรางวัลแจ็กพอต จะจ่ายเงินผ่านธนาคารกรุงไทยในกรณีที่มูลค่ารางวัลสูงๆ ส่วนรูปแบบการจำหน่ายเลือกได้ทั้ง 2 ตัวบน 2 ตัวล่าง 3 ตัวบน และ 3 ตัวโต้ด ราคาซื้อขั้นต่ำใบละ 40 บาท แต่ไม่ได้กำหนดราคาซื้อสูงสุดไว้ ทำให้ประชาชนสามารถซื้อเลขที่ชอบได้ไม่จำกัด